b'\n_START_ARTICLE_\nEuropos Centrinis Bankas\n_START_SECTION_\nIstorija\n_START_PARAGRAPH_\nEuropos Centrinis bankas \xc4\xafkurtas 1998 m. liepos 1 d. Banko b\xc5\xabstin\xc4\x97 yra Frankfurte prie Maino._NEWLINE_Vykstant Europos vienijimuisi kai kurios Europos Bendrijos \xc5\xa1alys nusprend\xc4\x97 \xc4\xafsivesti bendr\xc4\x85 valiut\xc4\x85, eur\xc4\x85. \xc5\xa0iuo tikslu reik\xc4\x97jo sukurti bendr\xc4\x85 pinig\xc5\xb3 politik\xc4\x85 ir valiutos politik\xc4\x85, kurios k\xc5\xabrimui buvo sukurta Europos Centrini\xc5\xb3 bank\xc5\xb3 sistema. \xc5\xa0ioje sistemoje yra senieji nacionaliniai centriniai Europos S\xc4\x85jungos \xc5\xa1ali\xc5\xb3 bankai ir naujai \xc4\xafkurtas Europos Centrinis bankas. Kadangi ne visos ES nar\xc4\x97s dalyvauja valiutos s\xc4\x85jungoje, \xc5\xa1alia Europos centrini\xc5\xb3 bank\xc5\xb3 sistemos yra ir Euro sistema, kurioje dalyvauja tik eur\xc4\x85 \xc4\xafsivedusi\xc5\xb3 \xc5\xa1ali\xc5\xb3 nacionaliniai centriniai bankai.\n_START_SECTION_\nStrukt\xc5\xabra ir organizacija\n_START_PARAGRAPH_\nEuropos Centrinis bankas organizuotas pagal Vokietijos Bundesbanko ir Landesbank\xc5\xb3 pavyzd\xc4\xaf._NEWLINE_Europos Centrin\xc4\xaf bank\xc4\x85 valdo direktori\xc5\xb3 valdyba, vadovaujama prezidento bei valdytoj\xc5\xb3 taryba, susidedanti i\xc5\xa1 Europos centrini\xc5\xb3 bank\xc5\xb3 sistemos \xc5\xa1ali\xc5\xb3 centrini\xc5\xb3 bank\xc5\xb3 atstov\xc5\xb3 ir direktori\xc5\xb3 valdybos.\n_START_SECTION_\nU\xc5\xbedaviniai\n_START_PARAGRAPH_\nEuropos Centrinio banko u\xc5\xbedaviniai nustatyti 1991 m. Mastrichte pasira\xc5\xa1ytoje Mastrichto sutartyje bei \xc4\xafvairiais protokolais. Tam, kad gal\xc4\x97t\xc5\xb3 dirbti dalyki\xc5\xa1kai ir efektyviai Europos Centrinis bankas turi b\xc5\xabti nepriklausomas nuo politini\xc5\xb3 \xc4\xaftak\xc5\xb3, nors tai banko kritikams kelia tam tikr\xc5\xb3 abejoni\xc5\xb3._NEWLINE_Pagrindinis Europos Centrinio banko u\xc5\xbedavinys yra nustatyti ir \xc4\xafgyvendinti monetarin\xc4\x99 politik\xc4\x85. \xc5\xa0iuo metu pagrindinis Europos Centrinio banko monetarin\xc4\x97s politikos tikslas yra i\xc5\xa1laikyti kain\xc5\xb3 stabilum\xc4\x85. Vidutin\xc4\x97je perspektyvoje Europos Centrinis bankas siekia infliacij\xc4\x85 i\xc5\xa1laikyti \xc5\xbeemiau, bet arti 2\xc2\xa0%. Atlikti operacijas u\xc5\xbesienio valiuta, skatinti skland\xc5\xb3 mok\xc4\x97jimo sistem\xc5\xb3 veikim\xc4\x85, laikyti ir valdyti valstybi\xc5\xb3 nari\xc5\xb3 oficiali\xc4\x85sias u\xc5\xbesienio atsargas.\n_START_SECTION_\nEuropos centrini\xc5\xb3 bank\xc5\xb3 sistema\n_START_PARAGRAPH_\nEuropos centrini\xc5\xb3 bank\xc5\xb3 sistema susideda i\xc5\xa1 Europos Centrinio banko ir 28 Europos S\xc4\x85jungos \xc5\xa1ali\xc5\xb3 centrini\xc5\xb3 bank\xc5\xb3. Tik euro zonos \xc5\xa1ali\xc5\xb3 nacionalini\xc5\xb3 bank\xc5\xb3 valdytojai dalyvauja ir yra atsakingi priimant sprendimus.\n_START_SECTION_\nVykdomoji direktori\xc5\xb3 valdyba (Executive Board of Directors)\n_START_PARAGRAPH_\nVykdom\xc4\x85j\xc4\x85 direktori\xc5\xb3 valdyb\xc4\x85 sudaro \xc5\xa1e\xc5\xa1i nariai, kurie kuria banko politik\xc4\x85 ir strategij\xc4\x85. Keturios vietos i\xc5\xa1 \xc5\xa1e\xc5\xa1i\xc5\xb3 yra rezervuotos did\xc5\xbeiausiems euro zonos centriniams bankams: Pranc\xc5\xabzijos, Vokietijos, Italijos ir Ispanijos.\n_START_SECTION_\nEuropos Centrinio banko prezidentas\n_START_PARAGRAPH_\nPirmuoju Europos Centrinio banko prezidentu 1999 m. tapo Wim Duisenberg, buv\xc4\x99s De Nederlandsche Bank prezidentas ir Nyderland\xc5\xb3 finans\xc5\xb3 ministras._NEWLINE_Nuo 2003 m. lapkri\xc4\x8dio j\xc4\xaf pakeit\xc4\x97 Jean-Claude Trichet, kuris vadovavo iki 2011 m. spalio m\xc4\x97n. Nuo 2011 m. lapkri\xc4\x8dio m\xc4\x97n. jo pareigas a\xc5\xa1tuoneriems metams per\xc4\x97m\xc4\x97 dabartinis prezidentas Mario Draghi.\n_START_SECTION_\nEuropos Centrinio banko kritika\n_START_PARAGRAPH_\nEuropos Centrinis bankas da\xc5\xbeniausiai kritikuojamas dviem kryptimis.\n_START_SECTION_\nNepriklausomumas\n_START_PARAGRAPH_\nKritikai pa\xc5\xbeymi \xc5\xa1ios institucijos nepriklausomum\xc4\x85, kuris jai suteiktas nuo pat prad\xc5\xbei\xc5\xb3, siekiant apsaugoti centrin\xc4\xaf bank\xc4\x85 nuo politini\xc5\xb3 \xc4\xaftak\xc5\xb3. Institucijos tikslai ir galios suteiktos politi\xc5\xa1kai, ta\xc4\x8diau sprendimai kaip \xc5\xa1ias galias geriau i\xc5\xa1naudoti gali b\xc5\xabti priimami paties centrinio banko. Toks modelis remiasi bendrai priimtu modeliu, kad centrinio banko nepriklausomumas yra geriausia priemon\xc4\x97 apsaugoti makroekonomik\xc4\x85 nuo manipuliavimo ja politiniais tikslais._NEWLINE_Tok\xc4\xaf nepriklausomum\xc4\x85 jo kritikai supranta kaip nedemokrati\xc5\xa1k\xc4\x85 ir kritikuoja Europos Centrinio banko sprendim\xc5\xb3 pri\xc4\x97mimo proces\xc4\x85 bei tikslus, teigdami, kad Europos Centrinio banko ekonominiai tikslai yra slapti ir nepriklauso nuo Europos S\xc4\x85jungos pilie\xc4\x8di\xc5\xb3. Europos Centrinis bankas nevie\xc5\xa1ina savo vidini\xc5\xb3 pos\xc4\x97d\xc5\xbei\xc5\xb3, neteikia platesniam svarstymui savo si\xc5\xablom\xc5\xb3 sprendim\xc5\xb3._NEWLINE_Europos pilie\xc4\x8diai paveikti Europos Centrinio banko sprendimus gali tik labai netiesiogiai per nacionalinius rinkimus rinkdami politikus, kurie taip pat turi ma\xc5\xbeai \xc4\xaftakos bankui._NEWLINE_Formaliai Europos Centrinis bankas yra atskaitingas Europos parlamentui ir ministr\xc5\xb3 tarybai. Jie skiria banko prezident\xc4\x85 ir viceprezident\xc4\x85 bei kitus vykdomosios valdybos narius. Kandidatus pirmiausia turi patvirtinti parlamentas, o tada ministr\xc5\xb3 taryba._NEWLINE_Taip pat \xc4\xafstatymi\xc5\xa1kai yra reikalaujama, kad banko prezidentas pateikt\xc5\xb3 metin\xc4\x99 ataskait\xc4\x85 parlamento plenariniame pos\xc4\x97dyje bei kartu su vykdomosios valdybos nariais dalyvaut\xc5\xb3 parlamento monetarini\xc5\xb3 reikal\xc5\xb3 komiteto pos\xc4\x97d\xc5\xbeiuose (kas ketvirt\xc4\xaf).'